CELEX: 32017D0449
Language: bg
Date: 2017-03-07 00:00:00
Title: Решение (ЕС) 2017/449 на Съвета от 7 март 2017 година относно позицията, която трябва да се заеме от името на Европейския съюз на шестдесетата сесия на Комисията по наркотичните вещества относно включването на вещества по силата на Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

15.3.2017   
            
            
               BG
            
            
               Официален вестник на Европейския съюз
            
            
               L 69/25
            
         РЕШЕНИЕ (ЕС) 2017/449 НА СЪВЕТА
   от 7 март 2017 година
   относно позицията, която трябва да се заеме от името на Европейския съюз на шестдесетата сесия на Комисията по наркотичните вещества относно включването на вещества по силата на Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 83, параграф 1 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               Единната конвенция на Организацията на обединените нации (ООН) по упойващите вещества от 1961 г. („Конвенцията по упойващите вещества“), изменена с Протокола от 1972 г., влезе в сила на 8 август 1975 г.
            
         
               (2)
            
            
               Съгласно член 3 от Конвенцията по упойващите вещества Комисията по наркотичните вещества може да вземе решение за добавяне на вещества към списъците на тази конвенция. Тя може да внася промени в списъците единствено в съответствие с препоръките на Световната здравна организация (СЗО), но може също така да реши да не направи промените, препоръчани от СЗО.
            
         
               (3)
            
            
               Конвенцията на ООН за психотропните вещества от 1971 г. („Конвенцията за психотропните вещества“) влезе в сила на 16 август 1976 г.
            
         
               (4)
            
            
               Съгласно член 2 от Конвенцията за психотропните вещества Комисията по наркотичните вещества може да вземе решение за добавяне или изваждане на вещества от списъците на тази конвенция въз основа на препоръките на СЗО. Тя разполага с широки дискреционни правомощия да взема предвид икономическите, социалните, правните, административните или други фактори, но не може да действа произволно.
            
         
               (5)
            
            
               Промените в списъците и на двете конвенции имат преки последици върху приложното поле на правото на Съюза в областта на контрола на наркотиците. Рамково решение 2004/757/ПВР на Съвета (1) се прилага по отношение на веществата, изброени в списъците на Конвенцията по упойващите вещества или към Конвенцията за психотропните вещества. Решение 2005/387/ПВР на Съвета (2) не се прилага по отношение на веществата, изброени в списъците на Конвенцията по упойващите вещества или към Конвенцията за психотропните вещества. Ето защо всяка промяна в списъците, приложени към тези конвенции, се включва пряко в общите правила на Съюза.
            
         
               (6)
            
            
               По време на своята шестдесета сесия, която ще се състои от 13 до 17 март 2017 г. във Виена, Комисията по наркотичните вещества следва да вземе решение относно добавянето на десет нови вещества в списъците към конвенциите.
            
         
               (7)
            
            
               Съюзът не е страна по съответните конвенции на ООН. Той има статут на наблюдател в Комисията по наркотичните вещества, в която понастоящем 12 от неговите държави членки са членове с право на глас. Поради това е необходимо държавите членки да изразят позицията на Съюза относно включването на вещества съгласно Конвенцията по упойващите вещества и Конвенцията за психотропните вещества.
            
         
               (8)
            
            
               Позицията, която трябва да бъде приета от името на Съюза на следващата сесия на Комисията по наркотичните вещества, се отнася единствено до включването на вещества по силата на конвенциите. Въпросите, различни от включването на вещества, не са предмет на настоящото решение и ще бъдат съответно разгледани от държавите членки посредством координация в рамките на сесията на Комисията по наркотичните вещества. Настоящото решение не засяга разграничаването на компетентности между Съюза и държавите членки по други въпроси във връзка с конвенциите.
            
         
               (9)
            
            
               На 2 декември 2016 г. СЗО изпрати препоръка до генералния секретар на ООН за добавяне на две нови вещества в списък I на Конвенцията по упойващите вещества и на осем нови вещества в списък II към Конвенцията за психотропните вещества
            
         
               (10)
            
            
               Съгласно оценката на експертната комисия по наркозависимостите към СЗО („експертната комисия“) съединението U-47700 (3,4-дихлоро-N-(2-диметиламино-циклохексил)-N-метил-бензамид) може да доведе до същите злоупотреби и да има същите отрицателни последици за здравето като подложените на контрол опиоидни вещества, например морфин и AH-7921, които са включени в списък I на Конвенцията по упойващите вещества. За него не е регистрирана терапевтична употреба, а използването му е довело до смъртни случаи. Налице са достатъчно доказателства, че с него се злоупотребява или е вероятно да се злоупотребява и че то може да се превърне в социален проблем или проблем на общественото здраве, което дава основания за поставянето на веществото под международен контрол. Поради това СЗО препоръчва U-47700 да бъде включено в списък I на Конвенцията по упойващите вещества.
            
         
               (11)
            
            
               U-47700 се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. U-47700 е открито в 14 държави членки. Продава се свободно на пазара. Свързва се със сериозни увреждания на здравето, включително смъртни случаи, и за него има подаден сигнал към системата на Съюза за ранно предупреждение в областта на общественото здраве.
            
         
               (12)
            
            
               Ето защо държавите членки следва да заемат позицията U-47700 да се добави в списък I на Конвенцията по упойващите вещества.
            
         
               (13)
            
            
               Съгласно оценката на експертната комисия съединението бутирфентанил (N-фенил-N-[1-(2-фенилетил)-4-пиперидинил]бутанамид) е вещество, което може да доведе до същите злоупотреби и да има същите отрицателни последици за здравето като подложените на контрол опиоидни вещества, например морфин и фентанил, които са включени в списък I на Конвенцията по упойващите вещества. То може също така да се преобразува във фентанил. За него не е регистрирана терапевтична употреба, а използването му е довело до смъртни случаи. Налице са достатъчно доказателства, че с него се злоупотребява или е вероятно да се злоупотребява и че то може да представлява социален проблем или проблем на общественото здраве, което дава основания за поставянето на веществото под международен контрол. Поради това СЗО препоръчва съединението бутирфентанил да бъде включено в списък I на Конвенцията по упойващите вещества.
            
         
               (14)
            
            
               Съединението бутирфентанил се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. Открито е в шест държави членки. Продава се свободно на пазара. Свързва се със сериозни увреждания на здравето, включително и поне един смъртен случай, при който е било открито, и за него има подаден сигнал към системата на Съюза за ранно предупреждение в областта на общественото здраве.
            
         
               (15)
            
            
               Ето защо държавите членки следва да заемат позицията бутирфентанил да се добави в списък I на Конвенцията по упойващите вещества.
            
         
               (16)
            
            
               Съгласно оценката на експертната комисия степента на риск за общественото здраве и за обществото, свързана със злоупотреба с 4-метилеткатинон или 4-MEC (2-(етиламино)-1-(4-метилфенил)пропан-1-он), е съществена. За 4-MEC не е регистрирана терапевтична употреба. Експертната комисия прие, че 4-MEC притежава потенциал да доведе до същите злоупотреби и да има същите отрицателни последици за здравето като веществата, изброени в списък II към Конвенцията за психотропните вещества. Според експертната комисия има достатъчно доказателства, че с 4-MEC се злоупотребява или е вероятно да се злоупотребява, така че да представлява социален проблем или проблем за общественото здраве, което дава основания за поставянето на веществото под международен контрол. Поради това СЗО препоръчва съединението 4-MEC да бъде включено в списък II към Конвенцията за психотропните вещества.
            
         
               (17)
            
            
               4-MEC се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. 4-MEC е открито в 19 държави членки. Продава се свободно на пазара. Свързва се с малък брой сериозни увреждания на здравето, включително смъртни случаи.
            
         
               (18)
            
            
               Ето защо държавите членки следва да заемат позицията 4-MEC да се добави в списък II към Конвенцията за психотропните вещества.
            
         
               (19)
            
            
               Съгласно оценката на експертната комисия степента на риск за общественото здраве и за обществото, свързана със злоупотреба с етилон (1-(2H-1,3-бензодиоксол-5-ил)-2-(етиламино)пропан-1-он), е съществена. За етилон не е регистрирана терапевтична употреба. Експертната комисия призна, че етилон (1-(2H-1,3-бензодиоксол-5-ил)-2-(етиламино)пропан-1-он) притежава потенциал да доведе до същите злоупотреби и да има същите отрицателни последици за здравето като веществата, изброени в списък II към Конвенцията за психотропните вещества. Според експертната комисия има достатъчно доказателства, че с етилон се злоупотребява или е вероятно да се злоупотребява, така че да представлява социален проблем или проблем за общественото здраве, което дава основания за поставянето на веществото под международен контрол. Поради това СЗО препоръчва етилон да бъде включен в списък II към Конвенцията на ООН за психотропните вещества от 1971 г.
            
         
               (20)
            
            
               Етилон се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. Етилон е открит в 19 държави членки. Продава се свободно на пазара. Свързва се с малък брой сериозни увреждания на здравето, включително смъртни случаи.
            
         
               (21)
            
            
               Ето защо държавите членки следва да заемат позицията етилон да се добави в списък II към Конвенцията за психотропните вещества.
            
         
               (22)
            
            
               Съгласно оценката на експертната комисия степента на риск за общественото здраве и за обществото, свързана със злоупотреба с пентедрон, или α-метиламиновалерофенон (2-(метиламинo)-1-фенилпентан-1-он), е съществена. За пентедрон не е регистрирана терапевтична употреба. Експертната комисия прие, че пентедрон води до същите злоупотреби и има същите отрицателни последици за здравето като веществата, изброени в списък II към Конвенцията на ООН за психотропните вещества от 1971 г. Според експертната комисия има достатъчно доказателства, че с пентедрон се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва пентедрон да се включи в списък II към Конвенцията на ООН за психотропните вещества от 1971 г.
            
         
               (23)
            
            
               Пентедрон се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. Пентедрон е открит в 18 държави членки. Продава се свободно на пазара. Свързва се с малък брой сериозни увреждания на здравето, включително смъртни случаи.
            
         
               (24)
            
            
               Ето защо държавите членки следва да заемат позицията пентедрон да се добави в списък II към Конвенцията за психотропните вещества.
            
         
               (25)
            
            
               Съгласно оценката на експертната комисия степента на риск за общественото здраве и за обществото, свързана със злоупотреба с етилфенидат, или EPH (етилов фенил(пиперидин-2-ил)ацетат), е съществена. За етилфенидат не е регистрирана терапевтична употреба. Експертната комисия прие, че етилфенидат притежава потенциал да доведе до същите злоупотреби и да има същите отрицателни последици за здравето като веществата, изброени в списък II към Конвенцията за психотропните вещества. Според експертната комисия има достатъчно доказателства, че с етилфенидат се злоупотребява или е вероятно да се злоупотребява, така че да представлява социален проблем или проблем за общественото здраве, което дава основания за поставянето на веществото под международен контрол. Поради това СЗО препоръчва етилфенидат да се включи в списък II към Конвенцията за психотропните вещества.
            
         
               (26)
            
            
               Етилфенидат се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. Веществото етилфенидат е било открито в 13 държави членки. Продава се свободно на пазара. Свързва се със сериозни увреждания на здравето, включително инфекции на меките тъкани и смъртни случаи. За инфекции на меките тъкани вследствие на инжектиране има подаден сигнал към системата на Съюза за ранно предупреждение в областта на общественото здраве.
            
         
               (27)
            
            
               Ето защо държавите членки следва да заемат позицията етилфенидат да се добави в списък II към Конвенцията за психотропните вещества.
            
         
               (28)
            
            
               Съгласно оценката на експертната комисия степента на риск за общественото здраве и за обществото, свързана със злоупотреба с MPA, или метиопропамин (N-метил-1-(тиофен-2-ил)пропан-2-амин), е съществена. За MPA не е регистрирана терапевтична употреба. Експертната комисия прие, че MPA притежава потенциал да доведе до същите злоупотреби и да има същите отрицателни последици за здравето като веществата, изброени в списък II към Конвенцията за психотропните вещества. Според експертната комисия има достатъчно доказателства, че с MPA се злоупотребява или е вероятно да се злоупотребява, така че да представлява социален проблем или проблем на общественото здраве, което дава основания за поставянето на веществото под международен контрол. Поради това СЗО препоръчва метиопропамин да се включи в списък II към Конвенцията за психотропните вещества.
            
         
               (29)
            
            
               MPA се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. MPA е открито в 17 държави членки. Продава се свободно на пазара. Свързва се със сериозни увреждания на здравето, включително смъртни случаи.
            
         
               (30)
            
            
               Ето защо държавите членки следва да заемат позицията метиопропамин да се добави в списък II към Конвенцията за психотропните вещества.
            
         
               (31)
            
            
               Съгласно оценката на експертната комисия степента на риск за общественото здраве и за обществото, свързана със злоупотреба с MDMB-CHMICA (метил N-{[1-(циклохексилметил)-1H-индол-3-ил]карбонил}-3-метил-L-валинат), е съществена. За MDMB-CHMICA не е регистрирана терапевтична употреба. Експертната комисия прие, че в MDMB-CHMICA води до същите злоупотреби и има същите отрицателни последици за здравето като веществата, изброени в списък II към Конвенцията за психотропните вещества. Според експертната комисия има достатъчно доказателства, че с MDMB-CHMICA се злоупотребява или е вероятно да се злоупотребява, така че да представлява социален проблем или проблем на общественото здраве, което дава основания за поставянето на веществото под международен контрол. Поради това СЗО препоръчва MDMB-CHMICA да се включи в списък II към Конвенцията за психотропните вещества.
            
         
               (32)
            
            
               Съгласно доклада на Европейския център за мониторинг на наркотиците и наркоманиите за оценка на риска, изготвен в съответствие с член 6, параграфи 2, 3 и 4 от Решение 2005/387/ПВР и представен на Комисията и на Съвета на 28 юли 2016 г., силното въздействие на MDMB-CHMICA и силно променливото съдържание на съединението в продукти, считани за „законни стимуланти“, представляват висок риск от остра токсичност. Осем държави членки докладваха общо 28 смъртни случая и 25 случая на остри интоксикации, свързани с MDMB-CHMICA. Поради това на 31 август 2016 г. Комисията прие предложение за подлагане на MDMB-CHMICA на мерки за контрол на територията на Съюза.
            
         
               (33)
            
            
               Ето защо държавите членки следва да заемат позицията MDMB-CHMICA да се добави в списък II към Конвенцията за психотропните вещества.
            
         
               (34)
            
            
               Съгласно оценката на експертната комисия степента на риск за общественото здраве и за обществото, свързана със злоупотреба с 5F-APINACA, или 5F-AKB-48 (N-(адамантан-1-ил)-1-(5-флуоропентил)-1H-индазол-3-карбоксамид), е съществена. За веществото не е регистрирана терапевтична употреба. Експертната комисия прие, че 5F-APINACA притежава потенциал да доведе до същите злоупотреби и да има същите отрицателни последици за здравето като веществата, изброени в списък II към Конвенцията за психотропните вещества. Според експертната комисия има достатъчно доказателства, че с 5F-APINACA се злоупотребява или е вероятно да се злоупотребява, така че да представлява социален проблем или проблем на общественото здраве, което дава основания за поставянето на веществото под международен контрол. Поради това СЗО препоръчва 5F-APINACA да се включи в списък II към Конвенцията за психотропните вещества.
            
         
               (35)
            
            
               5F-APINACA се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. 5F-APINACA е открито в 23 държави членки. Продава се свободно на пазара. Свързва се със сериозни увреждания на здравето, включително смъртни случаи.
            
         
               (36)
            
            
               Ето защо държавите членки следва да заемат позицията 5F-APINACA да се добави в списък II към Конвенцията за психотропните вещества.
            
         
               (37)
            
            
               Съгласно оценката на експертната комисия степента на риск за общественото здраве и за обществото, свързана със злоупотреба с XLR-11 [1-(5-флуоропентил)-1H-индол-3-ил](2,2,3,3-тетраметилциклопропил)метанон, е съществена. За XLR-11 не е регистрирана терапевтична употреба. Експертната комисия прие, че XLR-11 притежава потенциал да доведе до същите злоупотреби и да има същите отрицателни последици за здравето като веществата, изброени в списък II към Конвенцията за психотропните вещества, например JWH-018 и AM-2201. Според експертната комисия има достатъчно доказателства, че с XLR-11 се злоупотребява или е вероятно да се злоупотребява, така че да представлява социален проблем или проблем на общественото здраве, което дава основания за поставянето на веществото под международен контрол. Поради това СЗО препоръчва XLR-11 да се включи в списък II към Конвенцията за психотропните вещества.
            
         
               (38)
            
            
               XLR-11 се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР. XLR-11 е открито в 17 държави — членки на Съюза. Продава се свободно на пазара. Свързва се с малък брой сериозни увреждания на здравето, включително с поне един смъртен случай, при който е било открито, и за него има подаден сигнал към системата на Съюза за ранно предупреждение в областта на общественото здраве.
            
         
               (39)
            
            
               Ето защо държавите членки следва да заемат позицията XLR-11 да се добави в списък II към Конвенцията за психотропните вещества.
            
         
               (40)
            
            
               Дания е обвързана от Рамково решение 2004/757/ПВР и Решение 2005/387/ПВР и поради това участва в приемането и прилагането на настоящото решение.
            
         
               (41)
            
            
               Ирландия е обвързана от Рамково решение 2004/757/ПВР и Решение 2005/387/ПВР и поради това участва в приемането и прилагането на настоящото решение.
            
         
               (42)
            
            
               Обединеното кралство не е обвързано от Рамково решение 2004/757/ПВР и Решение 2005/387/ПВР и поради това не участва в приемането на настоящото решение и не е обвързано от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Съюза от държавите членки в Комисията по наркотичните вещества през март 2017 г. — когато този орган ще има за задача да приеме по време на своята шестдесета сесия решения относно добавянето на вещества към списъците на Единната конвенция на Организацията на обединените нации по упойващите вещества от 1961 г., изменена с Протокола от 1972 г., и Конвенцията на Организацията на обединените нации за психотропните вещества от 1971 г. — е в съответствие с приложението към настоящото решение.
   Позицията трябва да бъде изразена от държавите членки, които са членове на Комисията по наркотичните вещества, действащи съвместно в интерес на Съюза.
   Член 2
   Адресати на настоящото решение са държавите членки в съответствие с Договорите.
   
      Съставено в Брюксел на 7 март 2017 година.
      
         
            За Съвета
         
         
            Председател
         
         L. GRECH
      
   
   
      (1)  Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (ОВ L 335, 11.11.2004 г., стр. 8).
   
      (2)  Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (ОВ L 127, 20.5.2005 г., стр. 32).
   
      ПРИЛОЖЕНИЕ
      Позицията, която трябва да се заеме от държавите членки, които са членове на Комисията по наркотичните вещества, действащи съвместно в интерес на Съюза, по време на шестдесетата сесия на тази комисия от 13 до 17 март 2017 г. по отношение на промените в приложното поле на контрола на вещества, е следната:
      
                  1)
               
               
                  Веществото U-47700 да бъде включено в списък I на Единната конвенция по упойващите вещества от 1961 г., изменена с Протокола от 1972 г.
               
            
                  2)
               
               
                  Веществото бутирфентанил да бъде включено в списък I на Единната конвенция по упойващите вещества от 1961 г., изменена с Протокола от 1972 г.
               
            
                  3)
               
               
                  Веществото 4-MEC (4-метилеткатинон) да бъде включено в списък II към Конвенцията за психотропните вещества от 1971 г.
               
            
                  4)
               
               
                  Веществото етилон да бъде включено в списък II към Конвенцията за психотропните вещества от 1971 г.
               
            
                  5)
               
               
                  Веществото пентедрон (α-метиламиновалерофенон) да бъде включено в списък II към Конвенцията за психотропните вещества от 1971 г.
               
            
                  6)
               
               
                  Веществото етилфенидат (EPH) да бъде включено в списък II към Конвенцията за психотропните вещества от 1971 г.
               
            
                  7)
               
               
                  Веществото MPA (метиопропамин) трябва да бъде включено в списък II към Конвенцията за психотропните вещества от 1971 г.
               
            
                  8)
               
               
                  Веществото MDMB-CHMICA да бъде включено в списък II към Конвенцията за психотропните вещества от 1971 г.
               
            
                  9)
               
               
                  Веществото 5F-APINACA (5F-AKB48) да бъде включено в списък II към Конвенцията за психотропните вещества от 1971 г.
               
            
                  10)
               
               
                  Веществото XLR-11 да бъде включено в списък II към Конвенцията за психотропните вещества от 1971 г.